b'\n_START_ARTICLE_\nEdin D\xc5\xbeeko\n_START_SECTION_\nAlkuvaiheet\n_START_PARAGRAPH_\nD\xc5\xbeeko teki ensiesiintymisens\xc3\xa4 kasvattajaseurassaan \xc5\xbdeljezni\xc4\x8darissa vuonna 2003, jolloin h\xc3\xa4n pelasi viel\xc3\xa4 keskikent\xc3\xa4ll\xc3\xa4. Vuonna 2005 h\xc3\xa4n siirtyi lainasopimuksella \xc3\x9ast\xc3\xad nad Labemiin, jossa h\xc3\xa4n pelasi 15 ottelua tehden niiss\xc3\xa4 kuusi maalia. My\xc3\xb6hemmin samana vuonna h\xc3\xa4n siirtyi takaisin Tepliceen, jota h\xc3\xa4n edusti vuoteen 2007 asti. Kaudella 2006\xe2\x80\x932007 D\xc5\xbeeko oli sarjan paras maalintekij\xc3\xa4 13 maalillaan. Bosnianlaistaiturin otteet her\xc3\xa4ttiv\xc3\xa4t kiinnostuksen Felix Magathissa, joka valmensi Saksan p\xc3\xa4\xc3\xa4sarjaseura Wolfsburgia. Lopulta D\xc5\xbeeko siirtyi Wolfsburgiin 4 miljoonaan euron siirtosummalla.\n_START_SECTION_\nWolfsburg\n_START_PARAGRAPH_\nD\xc5\xbeekon ura saksalaisseurassa alkoi lennokkaasti, kun h\xc3\xa4n onnistui viidesti maalinteossa ja ker\xc3\xa4si kolme sy\xc3\xb6tt\xc3\xb6pistett\xc3\xa4 ensimm\xc3\xa4isiss\xc3\xa4 12 ottelussa. Ruotsalaislehti Sportal nimittikin D\xc5\xbeekon Bundesliigan 2007\xe2\x80\x932008 alkukauden parhaaksi hy\xc3\xb6kk\xc3\xa4\xc3\xa4j\xc3\xa4ksi. Ensimm\xc3\xa4isell\xc3\xa4 kauden p\xc3\xa4\xc3\xa4tteeksi Wolfsburg sijoittui Bundesliigassa viidenneksi, saaden karsintapaikan seuraavan kauden 2008\xe2\x80\x932009 UEFA Cupiin. Henkil\xc3\xb6kohtaiset tilastot ensimm\xc3\xa4isen kauden osalta n\xc3\xa4yttiv\xc3\xa4t D\xc5\xbeekon osalta kahdeksaa maalia ja viitt\xc3\xa4 sy\xc3\xb6tt\xc3\xb6pistett\xc3\xa4 28 ottelussa, joista 17 h\xc3\xa4n oli avauskokoonpanossa._NEWLINE_Seuraavaksi kaudeksi 2008\xe2\x80\x932009 Wolfsburgiin saapui D\xc5\xbeekon maajoukkuetoveri Zvjezdan Misimovi\xc4\x87. Yhteispeli miesten v\xc3\xa4lill\xc3\xa4 l\xc3\xb6ytyi melko nopeasti, vaikka alkukausi sujuikin hieman hiljaisemmissa merkeiss\xc3\xa4. Kauden toisella puoliskolla joukkue l\xc3\xb6ysikin hyv\xc3\xa4n vireen, joka p\xc3\xa4\xc3\xa4ttyi kauden lopussa Wolfsburgin historian ensimm\xc3\xa4iseen p\xc3\xa4\xc3\xa4sarjamestaruuteen. Toukokuussa 2009 D\xc5\xbeeko teki hattutempun Hoffenheimia vastaan ja vain kaksi viikkoa my\xc3\xb6hemmin toisen hattutempun Hannoveria vastaan, siivitt\xc3\xa4en n\xc3\xa4ill\xc3\xa4 Wolfsburgin vahvasti kiinni kauden p\xc3\xa4\xc3\xa4sarjamestaruuteen. H\xc3\xa4nen maalim\xc3\xa4\xc3\xa4r\xc3\xa4ns\xc3\xa4 kaudelta oli lopulta 26 maalia, mik\xc3\xa4 oikeutti maalip\xc3\xb6rssin toiseen sijaan. Maalikuninkuuden voitti D\xc5\xbeekon vierell\xc3\xa4 pelannut Grafite 28 maalillaan. Yhdess\xc3\xa4 Grafiten kanssa he muodostivat Bundesliigan historian parhaan hy\xc3\xb6kk\xc3\xa4ysparin yhteismaalim\xc3\xa4\xc3\xa4r\xc3\xa4ll\xc3\xa4 54. Saksan Cupissa h\xc3\xa4n pelasi kaksi ottelua ja teki niiss\xc3\xa4 kuusi maalia, UEFA Cupissa h\xc3\xa4n onnistui nelj\xc3\xa4sti kahdeksassa ottelussa. N\xc3\xa4iden hyvien esitysten perusteella h\xc3\xa4net valittiin Bundesliigan kauden pelaajaksi. Italialaisj\xc3\xa4tti Milanin kiinnostuksesta huolimatta D\xc5\xbeeko p\xc3\xa4\xc3\xa4tti j\xc3\xa4\xc3\xa4d\xc3\xa4 Wolfsburgiin ja h\xc3\xa4nen sopimustaan pidennettiin vuoteen 2013 asti._NEWLINE_H\xc3\xa4n teki ensimm\xc3\xa4isen maalinsa Mestarien liigassa 30. syyskuuta 2009 Manchester Unitedia vastaan. Ottelu p\xc3\xa4\xc3\xa4ttyi kuitenkin saksalaisten tappioon luvuin 2\xe2\x80\x931. Kauden 2009\xe2\x80\x932010 p\xc3\xa4\xc3\xa4tteeksi h\xc3\xa4n oli 22 maalillaan Bundesliigan paras maalintekij\xc3\xa4._NEWLINE_28. elokuuta 2010 D\xc5\xbeekosta tuli Wolfsburgin p\xc3\xa4\xc3\xa4sarjahistorian paras maalintekij\xc3\xa4 yhteens\xc3\xa4 59 osumallaan 96 ottelussa. Aikaisemmin enn\xc3\xa4tyst\xc3\xa4 piti halussaan argentiinalainen Diego Klimowicz 57 maalilla 149 ottelussa. Kaikkiaan D\xc5\xbeeko teki Wolfsburgissa 66 maalia 111 bundesliigaottelussa\n_START_SECTION_\nManchester City\n_START_PARAGRAPH_\n4. tammikuuta 2011 lehtitietojen mukaan Wolfsburg ja Manchester City olisivat p\xc3\xa4\xc3\xa4sseet sopimukseen D\xc5\xbeekon siirtymisest\xc3\xa4 englantilaisseuraan. Seuraavana p\xc3\xa4iv\xc3\xa4n\xc3\xa4 seura vahvisti h\xc3\xa4nen l\xc3\xa4p\xc3\xa4isseen l\xc3\xa4\xc3\xa4k\xc3\xa4rintarkastuksen ja lopulta 7. tammikuuta 2011 siirto vahvistettiin virallisesti. D\xc5\xbeekosta maksettiin 32,5 miljoonan euron siirtokorvaus ja h\xc3\xa4n allekirjoitti joukkueen kanssa 4\xc2\xbd-vuotisen sopimuksen. H\xc3\xa4n teki ensiesiintymisens\xc3\xa4 joukkueessa 15. tammikuuta 2011 ottelussa Wolverhamptonia vastaan. Ensimm\xc3\xa4isen maalinsa mancesterilaisseurassa D\xc5\xbeeko teki Notts Countya vastaan k\xc3\xa4ydyss\xc3\xa4 FA Cupin nelj\xc3\xa4nnen kierroksen ottelussa, joka p\xc3\xa4\xc3\xa4ttyi 1\xe2\x80\x931-lukemiin. Seuraavan kerran D\xc5\xbeeko onnistui maalinteossa otteluparin toisessa osassa, kun City latoi tauluun luvut 5\xe2\x80\x930. Muutamaa p\xc3\xa4iv\xc3\xa4\xc3\xa4 my\xc3\xb6hemmin bosnialainen onnistui maalinteossa kahdesti Eurooppa-liigan ottelussa Aris Thessalonikia vastaan. Uran ensimm\xc3\xa4inen valioliigamaali syntyi vieraskent\xc3\xa4ll\xc3\xa4 Blackburnia vastaan, kun h\xc3\xa4n iski melkein heti vaihdosta kent\xc3\xa4lle tultuaan ottelun ainoan maalin. D\xc5\xbeeko onnistui maalinteossa my\xc3\xb6s Valioliigakauden p\xc3\xa4\xc3\xa4t\xc3\xb6sottelussa, kun h\xc3\xa4n viimeisteli Cityn j\xc3\xa4lkimm\xc3\xa4isen osuman 0\xe2\x80\x932-voitossa Boltonista. H\xc3\xa4n ei p\xc3\xa4\xc3\xa4ssyt kent\xc3\xa4lle Cityn voittaessa FA cupin loppuottelussa Stoken._NEWLINE_Kauden 2011\xe2\x80\x932012 D\xc5\xbeeko aloitti vahvasti ja teki Community Shieldissa Cityn toisen osuman Manchester Unitedin verkkoon. Valioliigakauden avauksessa D\xc5\xbeeko teki avausmaalin sarjanousija Swanseaa vastaan, kun City otti 4\xe2\x80\x930-voiton. Seuraavassa peliss\xc3\xa4 D\xc5\xbeeko laukoi Citylle voittomaalin, kun joukkue kaatoi Boltonin vieraskent\xc3\xa4ll\xc3\xa4 2\xe2\x80\x933. Hurja maaliputki sai jatkoa, kun bosnialainen kuritti Tottenhamia nelj\xc3\xa4ll\xc3\xa4 osumallaan 28. elokuuta. D\xc5\xbeeko oli Cityn seurahistorian ensimm\xc3\xa4inen pelaaja, joka on tehnyt Valioliigassa nelj\xc3\xa4 maalia yhdess\xc3\xa4 ottelussa. D\xc5\xbeeko palkittiin elokuun parhaana pelaajana Valioliigassa. _NEWLINE_Seuraavan kerran D\xc5\xbeeko onnistui maalinteossa 23. lokakuuta, kun h\xc3\xa4n teki Cityn 1\xe2\x80\x934- ja 1\xe2\x80\x936-maalit Unitedin verkkoon 1\xe2\x80\x936-voitossa. D\xc5\xbeeko teki maalin my\xc3\xb6s kahdessa seuraavassa Valioliigaottelussa ja onnistui liigacup-ottelussa Wolverhamptonia vastaan kahdesti. T\xc3\xa4m\xc3\xa4n j\xc3\xa4lkeen D\xc5\xbeeko alkoi k\xc3\xa4rsi\xc3\xa4 tehottomuudesta ja seuraava maali syntyi vasta 16. tammikuuta, kun h\xc3\xa4n iski ottelun ainoan maalin Wigania vastaan. Kev\xc3\xa4\xc3\xa4n aikana D\xc5\xbeeko onnistui maalinteossa harvakseltaan, eik\xc3\xa4 h\xc3\xa4n en\xc3\xa4\xc3\xa4 nauttinut manageri Roberto Mancinin suosiota loppukaudesta. Kauden viimeisess\xc3\xa4 ottelussa D\xc5\xbeeko oli kuitenkin ratkaisevassa roolissa Cityn jahdatessa mestaruutta, kun h\xc3\xa4n puski Citylle elint\xc3\xa4rke\xc3\xa4n tasoitusmaalin ottelun lis\xc3\xa4ajalla ja nosti Cityn maalin p\xc3\xa4\xc3\xa4h\xc3\xa4n mestaruudesta. Valioliigamestaruuden lis\xc3\xa4ksi h\xc3\xa4n voitti 2012 my\xc3\xb6s Community Shieldin._NEWLINE_D\xc5\xbeeko teki kaudella 2012\xe2\x80\x932013 j\xc3\xa4lleen 14 valioliigamaalia, yht\xc3\xa4 monta kuin edellisell\xc3\xa4kin. Kaudella 2013\xe2\x80\x932014 City voitti valioliigan ja liigacupin mestaruudet, ja D\xc5\xbeeko teki 16 valioliigamaalia. Seuraavalla kaudella h\xc3\xa4n teki vain nelj\xc3\xa4 valioliigamaalia pelaamissaan 22 ottelussa.\n_START_SECTION_\nRoma\n_START_PARAGRAPH_\nD\xc5\xbeeko siirtyi kes\xc3\xa4ll\xc3\xa4 2015 vuoden lainasopimuksella AS Romaan. H\xc3\xa4n teki Serie A:ssa kahdeksan maalia pelaamissaan 31 ottelussa kaudella 2015\xe2\x80\x932016. H\xc3\xa4n siirtyi vakinaisesti AS Romaan 11 miljoonan euron siirtosummalla kes\xc3\xa4ll\xc3\xa4 2016.\n_START_SECTION_\nMaajoukkueura\n_START_PARAGRAPH_\nD\xc5\xbeeko teki ensiesiintymisens\xc3\xa4 Bosnia ja Hertsegovinan maajoukkueessa 2. kes\xc3\xa4kuuta 2008 Turkkia vastaan. H\xc3\xa4n onnistui my\xc3\xb6s maalinteossa debyyttiottelussaan, kun h\xc3\xa4n p\xc3\xa4\xc3\xa4si laukomaan aivan rangaistusalueen rajalta ensimm\xc3\xa4isen puoliajan lis\xc3\xa4ajalla. Vuoden 2010 MM-karsinnoissa h\xc3\xa4n teki yhdeks\xc3\xa4n maalia ja oli n\xc3\xa4in karsintojen toiseksi paras maalintekij\xc3\xa4 yhdess\xc3\xa4 englantilaisen Wayne Rooneyn kanssa. MM-kilpailujen 2014 karsinnoissa h\xc3\xa4n teki kymmenen maalia, yhden v\xc3\xa4hemm\xc3\xa4n kuin kolme k\xc3\xa4rkimiest\xc3\xa4. Brasilian MM-kilpailuissa h\xc3\xa4n pelasi kaikissa kolmessa Bosnia ja Hertsegovinan ottelussa, ja teki maalin ottelussa Irania vastaan_NEWLINE_D\xc5\xbeeko pelasi sadannen maaottelunsa maaliskuussa 2019. H\xc3\xa4n on maansa eniten maaotteluita pelannut ja eniten maaottelumaaleja tehnyt pelaaja.'